Dolný Vadičov

Dolný Vadičov je obec na Slovensku v okrese Kysucké Nové Mesto. Obec je známa mnohými umelcami v oblasti hudobného a tanečného folklóru.

 Dejiny 
Obec založili na klčovisku lesa Vadičov, ktoré patrilo zemianskym rodom (Rudinský, Nedecký), potom trvale patrila k strečianskemu panstvu. Les Vadičov sa spomína v rokoch 1359 a 1385. Ako osada (Wadychov) sa uvádza v roku 1419, v roku 1505 má názov Also Wadychow a výslovne sa spomína v roku 1515. V roku 1773 mala obec názov Dolní Wadičow (Also Wadas). Archeologické nálezy dokazujú, že na Ľadonhore, na rozhraní chotárov Horného a Dolného Vadičova, ležalo hradisko, ktoré chránili vybudované valy v dvojitej obrannej línii.

V období feudalizmu obyvatelia obce pracovali pre farára v Tepličke nad Váhom a zemepána grófa K. Šeréniho. Relatívne zriedkavou požiadavkou bolo vyžadovanie tzv. rákošného a pohrebného od poddaných. Koncom 19. storočia a začiatkom 20. storočia muži často pre nedostatok roboty odchádzali za prácou do zahraničia a vracali sa domov len dožiť zvyšok života.

V roku 1914 z obce, ktorá mala v tom čase 367 obyvateľov, zmobilizovali na bojiská prvej svetovej vojny 57 mužov. Jedenásť z nich v boji zahynulo.

V roku 1926 bol založený miestny dobrovoľný hasičský zbor. Ako raritu možno uviesť, že mládež v dedine si v roku 1931 postavila funkčný drevený bicykel, ktorý je dnes súčasťou zbierok Národného múzea v Martine. Za jeho konštruktéra je považovaný Mikuláš Bárdy. 

Prvá škola bola umiestnená v starej drevenici, ktorá stojí dodnes a je obývateľná (dom č. 42). Začalo sa tu učiť v roku 1893 a prvým vyučujúcim bol gazda z dediny Adam Bugáň. Ako prvý učiteľ sa spomína Ján Balošák. Nová škola bola postavená v priebehu jedného roka a odovzdaná do užívania v roku 1955. Dnes je tu umiestnená materská škola a žiaci chodia do školy v Hornom Vadičove.

 Časová os 
 1359 – písomná zmienka o území (les) Waditzov 
 1385 – ďalšia písomná zmienka o území 
 1419 – prvá písomná zmienka o osade Vadychov, vlastníctvo zemianskej rodiny Rudinských 
 1515 – ďalšia zmienka o osade, osada patrí strečnianskemu panstvu
 1598 – obec má 24 domov a mlyn
 1790 – zriadená fara
 1850 – obec má 223 obyvateľov
 1902 – postavená kaplnka
 1960 – obec sa stáva súčasťou okresu Čadca (do tej doby patrila k okresu Kysucké Nové Mesto)
 1991 – obec má 401 obyvateľov a 138 domov

 Kultúra a zaujímavosti 
 Pamiatky 
 Kaplnka Sedembolestnej Panny Márie, jednoduchá jednoloďová stavba s polkruhovým záverom, z polovice 19. storočia. Interiér je zaklenutý valenou klenbou. Nachádza sa tu socha Piety. 

 Súbor zrubových domov, ide o jednopodlažné trojpriestorové stavby na pôdoryse obdĺžnika so sedlovou strechou a štítom s podlomenicou. Pamiatkovo je chránený objekt č. 147 z roku 1924. 

 Dedinská zvonica, ľudová čiastočne murovaná stavba na pôdoryse štvorca, z roku 1989. Ide o kópiu pôvodnej zvonice. Nad vstupom do zvonice je nika. Stavba je ukončená drevenou nadstavbou a ihlancovou helmicou pokrytou šindľom.

 Kultúra 
Obec reprezentuje na spoločenských a folklórnych podujatiach ženská spevácka skupina a folklórna sláčiková muzika. V roku 1997 vznikla tradícia Folklórneho večera pod Ľadonhorou, ktorý sa konal každoročne v júli. V roku 2003 toto podujatie zaniklo. Vystupovali na ňom viaceré ľudové skupiny z Vadičova a Terchovej, ženské spevácke skupiny a rôzni interpreti ľudových piesní.

 Turizmus 
Chotár obce poskytuje veľa možností pre aktívny oddych, turistiku a v sezóne zber hríbov a lesných plodín.

 Referencie 

 Iné projekty 

 Externé odkazy 



Kategória:Obce okresu Kysucké Nové Mesto